RO
L 188/24
Jurnalul Oficial al Uniunii Europene
15.7.2022
Criteriile tehnice de examinare
Contribuția substanțială la atenuarea schimbărilor climatice 1.
Activitatea îndeplinește oricare dintre următoarele criterii: (a) Emisiile de GES pe durata ciclului de viață generate prin producerea de energie termică pentru încălzire/răcire din combustibili gazoși sunt mai mici de 100 g CO2e/kWh.
Emisiile de GES pe durata ciclului de viață se calculează utilizând Recomandarea 2013/179/UE sau, ca metodă alternativă, utilizând ISO 14067:2018 sau ISO 14064-1:2018.
Emisiile cuantificate de GES pe durata ciclului de viață sunt verificate de o parte terță independentă.
În cazul în care instalațiile prevăd orice formă de reducere a emisiilor, inclusiv captarea carbonului sau utilizarea combustibililor decarbonizați, respectiva activitate de reducere a emisiilor este conformă cu secțiunile relevante din prezenta anexă, după caz.
În cazul în care CO2 emis prin producerea de energie electrică este captat, acest CO2 trebuie să respecte limita emisiilor stabilită la punctul 1 din prezenta secțiune și este transportat și stocat în subteran într-un mod care îndeplinește criteriile tehnice de examinare pentru transportul de CO2 și stocarea CO2 stabilite în secțiunile 5.11 și, respectiv, 5.12 din prezenta anexă.
(b) instalațiile pentru care se acordă autorizația de construire până la 31 decembrie 2030 îndeplinesc toate condițiile următoare: (i)
energia termică generată de activitate este utilizată într-un sistem eficient de termoficare și răcire centralizată, astfel cum este definit în Directiva 2012/27/UE;
(ii)
emisiile directe de GES ale activității sunt mai mici de 270 g CO2e/kWh de energie produsă;
(iii)
încălzirea/răcirea care urmează să fie înlocuită nu poate fi produsă din surse regenerabile de energie, pe baza unei evaluări comparative cu alternativa regenerabilă cea mai eficientă din punctul de vedere al costurilor și fezabilă din punct de vedere tehnic pentru aceeași capacitate identificată; rezultatul acestei evaluări comparative se publică și face obiectul unei consultări a părților interesate;
(iv)
activitatea înlocuiește o activitate existentă de încălzire/răcire cu emisii ridicate care utilizează combustibili fosili solizi sau lichizi;
(v)
capacitatea de producție nou-instalată nu depășește capacitatea instalației înlocuite;
(vi)
instalația este proiectată și construită în vederea utilizării de combustibili gazoși din surse regenerabile și/sau cu emisii scăzute de dioxid de carbon, iar trecerea la utilizarea exclusivă de combustibili gazoși din surse regenerabile și/sau cu emisii scăzute de dioxid de carbon are loc până la 31 decembrie 2035, în conformitate cu un angajament și un plan verificabil aprobate de organul de conducere al întreprinderii;
(vii) înlocuirea conduce la reducerea cu cel puțin 55 % a emisiilor de gaze cu efect de seră pe kWh de energie produsă; (viii) recondiționarea instalației nu mărește capacitatea de producție a acesteia; (ix)
în cazul în care activitatea se desfășoară pe teritoriul unui stat membru în care se utilizează cărbune pentru producerea de energie, statul membru respectiv s-a angajat să elimine treptat producția de energie din cărbune și a raportat acest angajament în planul său național integrat privind energia și clima menționat la articolul 3 din Regulamentul (UE) 2018/1999 sau într-un alt instrument.
Respectarea criteriilor menționate la punctul 1 litera (b) este verificată de o parte terță independentă.
Verificatorul terț independent dispune de resursele și cunoștințele de specialitate necesare pentru efectuarea acestei verificări.
Verificatorul terț independent nu poate să aibă niciun conflict de interese cu proprietarul sau cu finanțatorul și nu poate fi implicat în dezvoltarea sau exploatarea activității.
Verificatorul terț independent efectuează cu diligență verificarea conformității cu criteriile tehnice de examinare.
În special, partea terță independentă publică și transmite anual Comisiei un raport prin care: (a) certifică nivelul emisiilor directe de GES menționat la punctul 1 litera (b) subpunctul (ii); (b) evaluează măsura în care activitatea se află pe o traiectorie credibilă pentru a respecta punctul 1 litera (b) subpunctul (vi).
Pe baza rapoartelor care i-au fost transmise, Comisia poate adresa un aviz operatorilor în cauză.
Comisia ține seama de aceste rapoarte atunci când efectuează revizuirea menționată la articolul 19 alineatul (5) din Regulamentul (UE) 2020/852.